MT Il-Ġurnal Uffiċjali tal-Unjoni Ewropea C 487/57

Opinjoni Kumitat Ekonomiku u Soċjali Ewropew dwar “Proposta għal Direttiva tal-Parlament Ewropew u tal-Kunsill dwar il-qafas ġuridiku tal-Unjoni għal ksur doganali u sanzjonijiet”

[COM(2013) 884 final – 2013/0432 (COD)]

(2016/C 487/08)

Relatur Ġenerali: is-Sur Antonello PEZZINI

Konsultazzjoni Parlament Ewropew, 22/06/2016 Bażi legali L-Artikolu 114 tat-Trattat dwar il-Funzjonament tal-Unjoni Ewropa Sezzjoni kompetenti Is-Suq Uniku, il-Produzzjoni u l-Konsum Adottata fis-sessjoni plenarja 21/09/2016 Sessjoni plenarja Nru 519 Riżultat tal-votazzjoni (favur/kontra/astensjonijiet) 173/0/3

1. Konklużjonijiet u rakkomandazzjonijiet

1.1. Il-Kumitat Ekonomiku u Soċjali Ewropew dejjem appoġġja l-fatt li Unjoni doganali li tkun effiċjenti tirrappreżenta element essenzjali tal-proċess ta’ integrazzjoni Ewropea, sabiex jiġi żgurat moviment liberu tal-merkanzija li jkun sigur u trasparenti skont ir-regoli ta’ kompetizzjoni u bl-ogħla livell ta’ ħarsien tal-konsumaturi u tal-ambjent u ġlieda effettiva kontra l-ksur, il-frodi u l-falsifikazzjoni u sabiex jiġi ffaċilitat l-iżvilupp tal-kummerċ leġittimu.

1.2. Il-Kumitat isostni b’konvinzjoni l-għanijiet tal-proposta tal-Kummissjoni, sakemm il-miżuri ssuġġeriti jkollhom l-għan li: — jikkostitwixxu l-ewwel pass lejn proċedura effettiva ta’ Dwana Ewropea unika, li tkun magħmula minn governanza unitarja, korpi amministrattivi u ġuriżdizzjonali komuni tad-dwana bħal: Tribunal Ewropej tad-Dwana, korp ta’ applikazzjoni komuni tar-regoli tal-kodiċi doganali, sistema ta’ informazzjoni unika, bi proċeduri ta’ konformità uniformi; interpretazzjoni regolatorja ċara li tkun kapaċi tiffaċilita l-iżvilupp tal-kummerċ intern u estern tal-UE; — jagħtu ċertezza regolatorja u ta’ applikazzjoni b’mod uniformi fit-territorju kollu tal-Unjoni permezz ta’ proċedura omoġenja ta’ akkwiżizzjoni u ta’ inkriminazzjoni ta’ ksur u ta’ miżuri ta’ sanzjonar li huma ċivili u mhux penali, u huma proporzjonati għad-dazji evitati u għas-serjetà tagħhom f’dak li jirrigwarda l-limiti komuni minimi u massimi, inklużi l-possibbiltajiet ta’ sanzjonijiet mhux pekunarji; — idaħħlu bħala parti integrali mir-regoli, sistemi komuni u infurzati ta’ prevenzjoni u deterrenza tal-ksur bl-għajnuna ta’ mudellar tal-ICT ta’ konformità u sistemi ta’ twissija rapida awtomatika; — jipprovdu mekkaniżmi komuni ta’ kompożizzjoni tal-kwistjonijiet u ta’ tranżizzjoni tas-sanzjonijiet imposti biex jiġi simplifikat u mħaffef l-iżvilupp tal-kummerċ Ewropew u sabiex jiġu evitati proċeduri legali twal u għaljin; — iwieġbu b’mod komprensiv għall-obbligi li jirriżultaw mill-oqfsa ta’ referiment internazzjonali tal-Organizzazzjoni Dinjija tal-Kummerċ (WTO) u l-Organizzazzjoni Dinjija Doganali (WCO).

1.3. Il-KESE jitlob li fl-għanijiet tad-Direttiva jiġi stabbilit li tali strument, li jippermetti tqarrib b’mod gradwali iżda b’mod neċessarju lejn proċedura unitarja unika regolatorja, ta’ applikazzjoni u interpretattiva, jiddakkar bil-kontroll u s-sorveljanza tas-suq, li huma bbażati fuq mekkaniżmi awtomatiċi ta’ inkriminazzjoni, u li ma jwaqqfux l-iżvilupp tal-kummerċ Ekonomiku leġittimu.

1.4. Il-Kumitat jirrakkomanda li r-rapport biennali li għandu jiġi ppreżentat lill-Parlament Ewropew (PE), lill-Kunsill u lill-KESE, flimkien mal-valutazzjoni tal-livell ta’ konverġenza sabiex tiġi implimentata l-leġiżlazzjoni l-ġdida fil-livell territorjali, għall-istadji li jmiss tal-proċess għandu juri proposta ta’ indikaturi lejn il-ħolqien ta’: — Aġenzija Ewropea Doganali vera u proprja, — Tribunal Ewropew Doganali, — l-istabbilment ta’ korp doganali komuni, effikaċi u effettiv, biex jiġu allinjati s-sistemi doganali ta’ ksur u sanzjonijiet, fuq bażi regolatorja u ta’ applikazzjoni unika u b’interpretazzjoni ċara.

2. Introduzzjoni

2.1. L-Unjoni Doganali (UD) hija l-bażi tal-Unjoni Ewropea. Mill-perspettiva tar-regoli sostanzjali u proċedurali, il-leġiżlazzjoni doganali tal-Unjoni ilha kompletament armonizzata sa mill-1992. Mill-2013 ġie adottat il-Kodiċi Doganali l-ġdid (Kodiċi Doganali tal-Unjoni – KDU), ir-Regolament (UE) Nru 952/2013, li se jidħol fis-seħħ mill-2016.

2.2. Il-kwistjonijiet doganali, f’dak li għandu x’jaqsam mal-aspetti regolatorji, jaqgħu taħt il-kwistjonijiet ta’ kapaċità esklussiva tal-Unjoni skont l-Artikolu 3 tat-TFUE, filwaqt li l-attivitajiet marbuta mal-organizzazzjoni tal-kontrolli, is-sistema ta’ sanzjonar kif ukoll l-attivitajiet ta’ applikazzjoni regolatorja li jaqgħu taħt il-qafas tal-kooperazzjoni ġudizzjarja fi kwistjonijiet penali (Titolu V tat-TFUE) huma relatati mal-kapaċità tal-Istati Membri.

2.3. L-operazzjonijiet doganali tal-UE jirrappreżentaw madwar 16 % tal-kummerċ dinji hekk kif iwasslu għal importazzjonijiet u esportazzjonijiet li l-valur tagħhom huwa ta’ aktar minn EUR 3 500 biljun fis-sena. Id-dazji doganali miġbura fl-2013 ammontaw għal EUR 15,3 biljun, kważi 11 % tal-bilanċ tal-UE.

2.4. Is-sistemi nazzjonali ta’ ksur u ta’ sanzjonijiet doganali mhux armonizzati jistgħu jwasslu biex il-kummerċ illegali jimxi lejn l-Istati Membri li fihom ir-riskji li wieħed jiġi skopert huma minimi u fejn is-sanzjonijiet huma inferjuri, filwaqt li l-kumpaniji li joperaw kif xieraq iridu jħabbtu wiċċhom ma’ spejjeż aktar għoljin meta joperaw permezz ta’ aktar ġuriżdizzjonijiet u fejn bosta proċeduri ta’ sanzjonijiet jirriskjaw li jbiddlu l-flussi kummerċjali u l-iskemi ta’ attività ekonomika fis-suq uniku u jagħtu vantaġġi lill-kumpaniji li joperaw f’pajjiżi b’kontrolli doganali anqas severi.

2.5. Mill-Programm Dwana 2013, ġew analizzati l-proċeduri nazzjonali tal-Istati Membri li huma applikabbli għall-ksur u għas-sanzjonijiet doganali, filwaqt li ġie osservat numru konsiderevoli ta’ differenzi bejn il-proċeduri kif ġie affermat minn analiżi riċenti fil-fond (1).

2.6. Fil-fatt, il-ġlieda kontra l-ksur tar-regoli doganali ssegwi 28 (2) proċedura ġuridika differenti u tradizzjonijiet amministrattivi jew ġuridiċi differenti b’varjetà kbira fid-definizzjonijiet u fil-gravità ta’ tali sanzjonijiet: in-nuqqas ta’ uniformità fl-applikazzjoni tal-leġiżlazzjoni doganali jaffettwa l-kundizzjonijiet ta’ kompetizzjoni u li dawn għandhom ikunu omoġenji fis-suq intern.

2.7. Id-differenzi fl-applikazzjoni regolatorja jirrigwardaw b’mod partikolari: in-natura tas-sanzjonijiet amministrattivi u/jew penali, it-tipoloġija tas-sanzjonijiet, il-limiti u l-entitajiet tal-ksur, is-sistemi ta’ kompożizzjoni/tranżazzjoni, il-livelli u t-tipi ta’ responsabbiltà, il-fatturi aggravanti jew attenwanti, il-limitazzjonijiet taż-żmien u ta’ preskrizzjoni u r-responsabbiltà tal-persuni ġuridiċi.

2.8. Huwa neċessarju li jingħelbu d-diffukaltajiet ta’ applikazzjonijiet u hemm bżonn li jiġu implimentati sistemi doganali Ewropej armonizzati, skont il-prinċipju tad-dwana unika, u li fihom l-Istati Membri jippermettu mekkaniżmi ta’ kompożizzjoni tal-kwistjonijiet għal-likwidazzjonijiet, fil-każ ta’ ksur doganali, skont in-natura u l-entità tal-ksur, filwaqt li wieħed jipprova jevita proċeduri legali twal u għaljin għaż-żewġ partijiet.

2.9. Mill-bqija, wieħed jeħtieġ iżomm f’moħħu li l-Unjoni Doganali hija element operattiv mill-maġġoranza tal-miżuri ta’ politika kummerċjali tal-UE u timplimenta għadd ta’ ftehimiet internazzjonali, li huma marbuta mal-flussi kummerċjali, u li jiżviluppaw, permezz tal-amministrazzjonijiet tal-Istati Membri, proċessi orizzontali ta’ ġestjoni tad-dejta importanti, ġestjoni tal-operaturi kummerċjali u applikazzjonijiet: id-differenzi ta’ applikazzjoni, fis-sistema Ewropea diġà kienu s-suġġett ta’ lmenti quddiem id-WTO.

2.10. Fid-dawl tal-problemi serji ta’ funzjonament li qed tiffaċċja l-Unjoni Doganali, minħabba d-differenzi ta’ applikazzjoni tar-regoli, li jirriskjaw li jikkompromettu l-effikaċja globali, il-KESE diġà kellu l-mod li jenfasizza l-ħtieġa li “tiġi segwita politika doganali unika, abbażi ta’ proċeduri uniformi, aġġornati, trasparenti, effikaċi u ssemplifikati, u li din tista’ tikkontribwixxi għall-kompetittività ekonomika tal-UE, fil-livell globali” (3).

2.11. Jeħtieġ, kif imtenni mill-KESE (4), li għall-fini li jitwettaq suq intern proprju, jiġu żgurati żminijiet reali u ċerti ta’ implimentazzjoni tad-dispożizzjonijiet ta’ implimentazzjoni, interpretazzjonijiet uniformi tar-regoli doganali tal-Unjoni, u li din għandha taġixxi bħala amministrazzjoni unika, għat-twettiq ta’: trattamenti uniformi tal-ħaddiema, fi kwalunkwe punt tat-territorju doganali tal-UE; faċilitazzjonijiet ta’ aċċess għall-istatus ta’ ħaddiem ekonomiku awtorizzat; aġġornament iddettaljat tal-ħaddiema kollha interessati; proċeduri ta’ informazzjoni; formazzjoni ta’ kwalità tar-riżorsi umani. Essenzjalment, irridu nkunu kapaċi nwasslu Dwana Ewropea unika.

2.12. B’passi effikaċi biss ‘il quddiem lejn Dwana Ewropea unika u strutturi ta’ goveranza xierqa jista’ jinħoloq rimedju għal funzjonament operattiv tal-Unjoni Doganali li għadu kumpless u mhux omoġenju.

3. Il-proposta tal-Kummissjoni

3.1. L-objettiv prinċipali tal-proposta ta’ Direttiva tal-Kummissjoni huwa dak li jintlaħaq, permezz ta’ Direttiva ta’ armonizzazzjoni, qafas legali komuni ta’ referiment, bil-għan li jintlaħaq/tintlaħaq: — trattament ugwali tal-ħaddiema ekonomiċi; — ħarsien effikaċji tal-interessi finanzjarji tal-UE; — applikazzjoni regolatorja effettiva fil-qasam tal-ksur u s-sanzjonijiet doganali; — sitwazzjoni ta’ ċertezza tad-dritt (lex certa) u ta’ kundizzjonalità u proporzjonalità tas-sanzjoni (nulla poena sine culpa); garanzija li jitħarsu r-regoli doganali b’mod uniformi fl-UE kollha bl-applikazzjoni armonizzata ta’ regolamentazzjoni tal-ksur u tas-sanzjonijiet doganali sabiex jiġu evitati sistemi nazzjonali ta’ ksur u interventi ta’ sanzjoni differenti ħafna, b’mod li jbiddlu r-regoli tal-kompetizzjoni u jikkondizzjonaw il-moviment ħieles tal-merkanzija.

3.2. B’mod partikolari, l-eżekuttiv tal-Komunità, fid-dawl tal-bażi legali ppreferuta, l-Artikolu 33 tat-TFUE, ippropona: — li tiġi kkaratterizzata lista twila ta’ sitwazzjonijiet sanzjonati maqsuma fi tliet makro-kategoriji: sitwazzjonijiet sanzjonati f’każ ta’ responsabbiltà oġġettiva (kunċett li huwa simili għar-responsabbiltà oġġettiva) f’każ ta’ ħtija jew negliġenza, jew f’każ ta’ frodi; — skala ta’ sanzjonijiet “effettivi, proporzjonati u dissważivi” għal kull waħda mill-kategoriji skont dawk li huma l-kriterji affermati tal-ġurisprudenza tal-Qorti tal-Ġustizzja (5); — firxa wiesgħa ta’ sanzjonijiet li għandhom ikunu applikati, mill-1 għal 30 % tal-valur tal-merkanzija jew stabbilita f’miżura fissa jekk il-ksur ikun ibbażat fuq ċerti stati jew awtorizzazzjonijiet; — l-introduzzjoni, biex jingħelbu d-differenzi ta’ limiti ta’ żmien tas-setgħa punittiva, ta’ limitu ta’ żmien ta’ 4 snin mill-jum tal-ksur jew f’każ ta’ kontinwazzjoni jew rikorrenza mill-jum li fih dan jieqaf; — l-introduzzjoni ta’ mekkaniżmi ta’ sospensjoni tal-proċedura amministrattiva, f’każ li fih għall-istess fatti tinbeda proċedura penali; — inċentiv ta’ kooperazzjoni u skambju ta’ informazzjoni bejn l-Istati Membri.

3.3. Il-proposta, ippreżentata tliet snin ilu mill-Kummissjoni Ewropea, għaddiet mill-Parlament Ewropew u għall-oġġezzjonijiet ta’ bosta Stati Membri. Il-Parlament Litwen oġġezzjona li “l-bażi ġuridika ppreferuta (l-Artikolu 33, tat-TFUE) għall-proposta ma tawtorizzax lill-Unjoni sabiex tadotta miżuri li huma mfassla biex jistabbilixxu qafas relatat mal-ksur tar-regoli doganali tal-Unjoni u għas-sanzjonijiet għal tali ksur” (6), peress li mhijiex konformi mal-prinċipju ta’ sussidarjetà, b’mod partikolari fejn dan ma jissodisfax ir-rekwiżiti tal-prinċipju ta’ għoti, li skontu l-Unjoni tintervjeni b’mod uniku jekk it-trattati jipprovdu bażi ġuridika għall-intervent tagħha.

3.4. Issal-Parlament Ewropew ħa f’idejh l-eżami tal-proposta, u assenja l-abbozzar tal-opinjoni tiegħu lill-Onerevoli Kaja Kallas, relatur għall-Kumitat IMCO, li talab l-estensjoni tal-bażi ġuridika anke għall-Artikolu 114 tat-TFUE (7), li jipprevedi l-konsultazzjoni obbligatorja tal-KESE, kif indikat fl-ittra ta’ konsultazzjoni tal-KESE min-naħa tal-President tal-Kumitat IMCO tal-Parlament Ewropew.

3.5. Il-KESE jaqbel bis-sħiħ ma’ din l-għażla, u jenfasizza l-importanza ta’ sistema doganali omoġenja u li, issa aktar minn qatt qabel, tkun tista’ tagħti valuri u unità, mhux biss għas-suq intern, iżda għas-soċjetà Ewropea kollha għat-tfittxija ta’ sistemi unitarji.

4. Kummenti ġenerali

4.1. Il-Kumitat Ekonomiku u Soċjali Ewropew dejjem appoġġja l-fatt li Unjoni doganali li tkun effiċjenti tirrappreżenta element essenzjali tal-proċess ta’ integrazzjoni Ewropea, sabiex jiġi żgurat moviment liberu tal-merkanzija, fid-dawl tar-regoli ta’ kompetizzjoni u bl-ogħla livell ta’ ħarsien tal-konsumaturi u tal-ambjent.

4.2. Il-KESE jqis fundamentali approċċ komuni fir-rigward tal-prevenzjoni, id-dissważjoni u l-identifikazzjoni ċara tal-ksur u ta’ ġestjoni uniformi ta’ tbassir ta’ sanzjonijiet, inklużi sistemi ta’ kompożizzjoni amikevoli, sabiex tiġi żgurata applikazzjoni uniformi u mhux diskriminatorja tal-leġiżlazzjonijiet Ewropej fit-territorju kollu, kif inhu ddikjarat fl-Artikolu 3 tat-TFUE.

4.3. Il-KESE jsostni b’konvinzjoni aċċelerazzjoni tal-proċess evoluzzjonarju lejn dwana Ewropea unika u effettiva b’governanza unitarja, b’Aġenzija Ewropea tad-dwana u l-introduzzjoni ta’ istanzi amministrattivi u ġuriżdizzjoni komuni (8), b’Tribunal Ewropew tad-dwana (9), fuq l-eżempju tas-sistema tal-Amerika ta’ Fuq għall-applikazzjoni ta’ sistema unika għall-ksur u ta’ sistema ta’ sanzjonijiet unitarja tal-aħħar istanza, integrata mill-attivazzjoni ex-ante ta’ sistemi ta’ prevenzjoni u minn sistemi ta’ kompożizzjoni/tranżazzjoni li jimmiraw għat-trażżin/eliminazzjoni ta’ tilwim għali u jippenalizzaw il-kummerċ komunitarju, speċjalment għall-kumpaniji żgħar u medji.

4.4. Skont il-Kumitat, l-uniformità ta’ applikazzjoni tar-regoli doganali Ewropea għandha tinkludi wkoll il-fażi tat-tilwim għall-ħaddiema ekonomiċi, kemm mill-perspettiva tas-suq intern kif ukoll minn dik internazzjonali, u anke l-approċċ ex-ante ta’ prevenzjoni, ibbażat fuq soluzzjonijiet telematiċi tal-ICT, ċari u infurzati, sabiex jiġu evitati volumi kbar ta’ xogħol burokratiku ta’ identifikazzjoni.

4.4.1. Il-Kumitat itenni l-importanza tal-implimentazzjoni ta’ politika doganali unika “bbażata fuq proċeduri uniformi, trasparenti, effettivi, effiċjenti u semplifikati, li permezz tagħhom l-Unjoni Ewropea tkun tista’ tiffaċċja l-kompetituri dinjija u li permezz tagħhom id-drittijiet u s-sigurtà tal-kumpaniji u l-konsumaturi Ewropej, fosthom il-proprjetà intellettwali jistgħu jiġu protetti […]” (10).

4.5. Il-KESE huwa konvint li kwalunkwe sistema Ewropea ta’ ksur, kompożizzjoni u tranżazzjoni ta’ sanzjoni, għandha tkun akkumpanjata minn miżuri inklużivi tal-elementi l-oħrajn kollha li jagħmlu parti mis-sistema ta’ applikazzjoni ġenerali tar-regoli, bħas-sorveljanza, il-kontroll, l-investigazzjoni u l-monitoraġġ.

4.6. Il-Kumitat iqis fundamentali li jagħti ċertezza regolatorja u ta’ applikazzjoni, b’mod uniformi, fit-territorju kollu tal-Unjoni, bi proċedura omoġenja ta’ akkwiżizzjoni u inkriminazzjoni tal-ksur, għal kategorji li huma ċerti u definiti sew, u ta’ miżuri ta’ sanzjonar, ċivili u mhux penali u li huma proporzjonati għas-serjetà tagħhom, fil-qasam tal-limiti komuni minimi u massimi, li jeħtieġu konverġenza ta’ indirizzi u li jipprovdu anke sanzjonijiet differenti minn dawk pekunarji.

4.7. Skont il-KESE, dan l-ewwel pass ta’ konverġenza tal-proċeduri ta’ ksur u sanzjoni tar-regoli doganali komuni, għandu: — jikkonforma t-termini ta’ preskizzjoni mal-perjodi ta’ preskrizzjoni għan-notifika ta’ obbligu doganali għal tliet snin, kif previst mill-kodiċi doganali; — jiżgura li l-ksur jiġi sanzjonat skont il-livell ta’ ħtija; — ikejjel is-sanzjonijiet pekunarji b’mod proporzjonat u skont id-dazji evitati u mhux tal-valur tal-merkanzija.

4.8. Il-KESE jisħaq fuq il-bżonn li tiġi żgurata l-interoperabbiltà sħiħa tal-bażijiet tad-dejta differenti li jeżistu fis-sistema Ewropea għas-sorveljanza tas-suq, sabiex jiżdiedu l-kapaċitajiet dissważivi tal-ksur, abbażi ta’ strateġija komuni u b’appoġġ qawwi mill-programmi Komunitarji, bil-għan li tiġi żgurata l-kondiviżjoni tal-informazzjoni fost l-awtoritajiet differenti, fil-livelli differenti, f’ħin reali, b’mod partikolari f’każijiet ta’ ksur u sanzjonijiet ta’ entità gravi u anke bil-għan li tissaħħaħ il-ġlieda kontra l-kummerċ illegali u jiġu ssimplifikati l-proċeduri għal dak legali.

4.9. F’konformità mal-ġurisprudenza tal-Qorti tal-Ġustizzja, il-Kumitat huwa favur li l-inklużjoni tal-Artikolu 114, minbarra l-Artikolu 33 fil-bażi legali tal-proposta, billi l-miżuri tal-Artikolu 114 tat-TFUE għandhom l-għan li jtejbu l-kundizzjonijiet ta’ funzjonament tas-suq intern u jikkontribwixxu għall-eliminazzjoni tat-tfixkil tal-kompetizzjoni, bħal fl-ispirtu tal-proposta leġiżlattiva kkonċernata.

4.10. Il-KESE jitlob, sakemm ikun hemm Unjoni doganali effettiva, li jissaħħu l-azzjonijiet tal-UE għall-formazzjoni u l-iżvilupp ta’ riżorsi umani kkwalifikati u għat-tisħiħ tal-kapaċitajiet ta’ ġestjoni tal-qafas regolatorju komunitarju, anke permezz ta’ interventi tal-kapaċitajiet amministrattivi u l-formazzjoni ta’ nukleu ta’ qawwa doganali komuni, li jiżgura applikazzjoni uniformi tas-sistemi ta’ sanzjoni, ta’ kompożizzjoni u ta’ tranżazzjoni.

4.11. Il-Kumitat jirrakkomanda li fir-rapport li l-Kummissjoni għandha tippreżenta fuq bażi biennali lill-Parlament Ewropew, lill-Kunsill u lill-KESE, ma tiddaħħalx biss valutazzjoni tal-livell ta’ konverġenza implimentattiva tal-Istati Membri, iżda wkoll u fuq kollox viżjoni sinottika tal-indikaturi ewlenin ta’ prestazzjoni tas-sanzjonijiet doganali, tad-diffużjoni tal-aħjar prattiki, tal-effettività tas-servizzi relatati, tal-effettività tal-qafas leġiżlattiv tal-komunità adottat, sabiex jiġu vvalutati l-passi li ġejjin tat-triq lejn il-ħolqien ta’ Aġenzija Ewropea tad-dwana proprja, ta’ Tribunal Ewropew tad-dwana u l-formazzjoni ta’ korp doganali komuni effikaċji u effiċjenti.

Brussell, il-21 ta’ Settembru 2016. President tal-Kumitat Ekonomiku u Soċjali Ewropew Georges DASSIS

(1) L-Istudju - Analysis and effects of the different Member States’ customs sanctioning systems (Analiżi u effetti tas-sistemi ta’ sanzjonar doganali tal-Istati Membri differenti). PE 569.990 – Jannar 2016.

(2) Bħalissa.

(3) Ara ĠU C 229 tal-31.7.2012, p. 68.

(4) Cfr. Opinjonijiet tal-KESE ĠU C 229 tal-31.7.2012, p. 68 u ĠU C 251 tal-31.7.2015, p. 25.

(5) Cfr. Sentenzi tal-Qorti tal-Ġustizzja li saru għall-kawżi C-382/92 u C-91/02.

(6) Cfr. Seimas tar-Repubblika Litwena – Konklużjonijiet tal-Kummissjoni għall-affarijiet Ewropej, dokument Nru ES-14-51, 9.7.2014 n. 100-P-71.

(7) Għalhekk, l-Artikolu 33 tat-TFUE jikkostitwixxi l-bażi ġuridika korretta meta jkun hemm qafas ta’ kooperazzjoni bejn l-awtoritajiet doganali. L-Artikolu 114 tat-TFUE huwa l-bażi ġuridika użata għall-adozzjoni tal-miżuri ta’ armonizzazzjoni li jikkonċernaw is-suq intern. Il-miżuri ta’ armonizzazzjoni li għal tali Artikolu jitolbu bħala kundizzjoni li bejn il-leġiżlazzjonijiet tal-Istati Membri jiġu rreġistrati d-differenzi suxxettibbli li jfixklu l-iskambji kummerċjali fi ħdan is-suq intern.

(8) L-ipoteżi hija prattikabbli mill-aspett legali, abbażi tal-Artikolu 257 tat-TFUE, li diġà ġiet applikata għat-Tribunal tal-funzjoni pubblika (jiġifieri, l-imħallef tax-xogħol tal-impjegati Ewropej) u fil-futur għandha tintuża wkoll anke għall-ħolqien ta’ Tribunal Ewropej tal-merkanzija u privattivi.

(9) Il-mudell ta’ referiment jista’ jkun dak tal-Qorti tal-Kummerċ Internazzjonali tal-Istati Uniti. “The Customs Courts Act of 1980 creates a comprehensive system for judicial review of civil actions arising out of import transactions and federal transactions affecting international trade” (L-Att tal-Qrati tad-Dwana tal-1980 joħloq sistema komprensiva għal reviżjoni ġudizzjarja ta’ azzjonijiet ċivili li jirriżultaw minn tranżazzjonijiet ta’ importazzjoni u tranżazzjonijiet federali li jaffettwaw il-kummerċ internazzjonali.)

(10) Ara l-Opinjoni tal-Kumitat (ĠU C 271, 19.9.2013, p. 66).